KOMISIJOS REGLAMENTAS (EB) Nr. 121/2009
2009 m. vasario 9 d.
kuriuo, remiantis Reglamentu (EB) Nr. 679/2007, nustatoma Bulgarijai mokėtina papildoma suma už perdirbti skirtus persikus 2007-2008 prekybos metais
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Bulgarijos ir Rumunijos stojimo sutartį,
atsižvelgdama į Bulgarijos ir Rumunijos stojimo aktą,
atsižvelgdama į 2007 m. birželio 18 d. Komisijos reglamentą (EB) Nr. 679/2007, nustatantį pagalbos už perdirbimui skirtus persikus dydį 2007-2008 prekybos metais (1), ypač į jo 2 straipsnio 1 dalį,
kadangi:
(1)
Taikydama 2003 m. rugpjūčio 29 d. Komisijos reglamento (EB) Nr. 1535/2003 dėl Tarybos reglamento (EB) Nr. 2201/96 taikymo pagal pagalbos perdirbtiems vaisių ir daržovių produktams schemą išsamių taisyklių nustatymo (2) 39 straipsnio 2 dalį, Bulgarija Komisijai pranešė, kad 2007-2008 prekybos metais perdirbimo pagalba pagal minėtą schemą buvo suteikta už 119,46 tonų persikų. Tarybos reglamento (EB) Nr. 2201/96 (3) III priede šiai valstybei nustatyta perdirbimo riba nebuvo viršyta. Todėl už minėtą kiekį turi būti mokama papildoma 11,92 EUR už toną suma.
(2)
Rumunijos gamintojai pagalbos paraiškų dėl perdirbimui skirtų persikų 2007-2008 prekybos metais nepateikė. Todėl šioje valstybėje narėje už tuos prekybos metus papildoma suma neturi būti išmokama,
PRIĖMĖ ŠĮ REGLAMENTĄ:
1 straipsnis
Pasibaigus 2007-2008 prekybos metams, už perdirbimui skirtų persikų toną Bulgarijai išmokama Reglamento (EB) Nr. 679/2007 2 straipsnio 1 dalyje numatyta 11,92 EUR dydžio papildoma suma.
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2009 m. vasario 9 d.